Jegor'jevsk

**Jegor'jevsk** () om Venäman lidn Moskvan agjan päivnouzmas. Se om municipaližen Jegor'jevsk-ümbrikon (edel 2025. vot — lidnümbrikon, edel vn 2015 kül'mkud — rajonan) administrativižeks keskuseks da palaks.

## Istorii
Eländpunkt mainitase ezmäižen kerdan kirjutadud purtkiš vl 1462 kuti *Visokoje*-külä ( «korged»). Möhemba kätihe küläd *Jegorije-Visokoje*-žiloks, nimitihe jumalanpertin Jegorii-pühämehen mödhe, hän-žo Jurgii-vägestusenkandai. Žilo sai makundan lidnan statusad vn 1778 kahtendes poles, udesnimitihe *Jegor'jev:aks*, sid' nügüdläižikš. Šingotihe leibän jogavoččil jarmankoil i kanghiden tehmižel 19. voz'sadaspäi. Raudtesarak tuli lidnha Voskresenskaspäi vl 1869. Saudihe vedenveimen vodele 1877.

Jegor'jevsk šingotase mehanižel tegimel, raudtekaluišton tegimel, maižanduzmašiništon da sen paloiden pästandal, räzintehnižiden tegesiden edheotandal, plastiktegesiden pästandal, sauvondmaterialiden tegimil (laminat, lämuzizoläcii, gazbetonblokad), sömtegimištol (jauhtegim, leibtegim, lihakombinat, kofen pakuindedheotand), kengiden «Kotofei»-edheotandal, «Gedeon Richter»-zell'kompanijan tegimel. Nevondkundaližen aigan tömašinoiden tegim, kanghiden fabrik, nübliden edheotand, omblendfabrik i punümbriradajan kombinat radoiba mugažo.

## Geografijan andmused

Lidn sijadase municipaližen ümbrikon lodehes, Meščoran alangišton lodehližel röunal, Guslic-jogen üläjoksmusen randoil ( 36 km pitte, Moskvan hurapol'ne bassein), 150 m ü.m.t. keskmäižel korktusel.

Matkad Moskvan röunhasai (Moskvan rengazavtotehesai) om sada kilometrad lodeheze orhal, avtotel vai raudtel. Lähembaižed lidnad oma Voskresensk 23 km päivlaskmha-suvipäivlaskmha orhal, 28 km avtotedme vai raudtedme, i Kurovskoje 23 km lodeheze-pohjoižhe orhal, 29 km avtotedme vai raudtedme.

*Jegor'jevsk I*-raudtestancii radab lidnan lodehes vspäi 1870 (ende muite Jegor'jevsk), *Jegor'jevsk II*-seižutezpunkt (vspäi 1930) om sen palaks i üks'jäine lidnas passažiroiden täht, lühetas *Jegor'jevsk* aigplanoiš. Raudtestancii sijadase «Kurovskoje — Voskresensk»-keskustal.

## Eläjad
Vl 1897 lidnan ristitišt oli 19 200 eläjad, vl 1939 — 56 314 eläjad. Vn 2010 Venäman rahvahanlugemižen mödhe lidnan eläjiden lugu oli 70 081 ristitud, rajonan kaks' koumandest, vn 2021 — 71 686 ristitud. Kaik 73 723 eläjad oli lidnas vl 2017. Kaikiš suremb lidnan ristitišt oli enamba 70 tuhad eläjid vll 1973−2001 (74 200 rist. vl 1992) i om vspäi 2010 (73 766 rist. vl 2018).

Rahvahad (ozutadud rahvahudenke vl 2010): venälaižed — 92,9 %, uzbekad — 2,6 %, toižed rahvahad — 4,5 %.

Ortodoksižen hristanuskondan Eläban Eziauguižen Stroican Mariinskii-naižjumalankodi Stroican päjumalanpertinke, ph. Aleksandr Nevalaižen päjumalanpert' i nell' jumalanpertid oma saudud lidnas, mugažo vanhuskolaižiden pühäpert' om sätud.

## Openduz
Lapsiden opendusen aluzkundad oma kaks'kümne üks' nimitadud i nomeruidud päivkodid (nomer 1..10, 12, 15, 17, 18, 21, 24..27, 29, 32), kümne keskškolad (nomer 1..5, 8, 12..15), kaks' gimnazijad (nomer 10 i Jurgijan), čomamahtoiden škol, koume sportškolad (*Lider*, *Viktorija*, valdborcuindas Ju.S. Černovan nimed).

Professionaližen opendusen aluzkundad oma Jegor'jevskan aviatehnine kolledž, Jegor'jevskan tehnikum i Jegor'jevskan tehnologine institut.

## Galerei

Egorevsk buildings 2021-12 167.jpg|Adivpert' (2021)
A Nevsky church in Yegoryevsk.jpg|Ph. Aleksandr Nevalaižen päjumalanpert', vn 2012 nägu
Egorievskay Technical College.jpg|Aviatehnine kolledž (2008)
Дворец спорта "Егорьевск".JPG|«Jegor'jevsk»-sportpert'kulu (2013. voz' vai sen aigemba)
Yegorievsk Aug12 various 01 - train station.jpg|*Jegor'jevsk II*-seižutezpunkt vl 2012


## Homaičendad


## Irdkosketused
* Lidnan da sen ümbrikon tobmuden aluzkundoiden oficialine sait (''egoradmin.ru'').